སློབ་དཔོན་རྟ་དབྱངས་
བྱུང་བ་བརྗོད་པ།
ཕྱི་རོལ་པ་དེས་གྷནྜིའི་སྒྲ་ཚོར་ནས་ཁོང་ཁྲོ་ལངས་ཏེ་གྷནྜི་རྡུང་མི་ཆོག་ཟེར་བ་མ་གོའམ། ཁྱོད་ཅག་གིས་བརྡུངས་དོན་ཅི་ཡིན་ཟེར་ནས་སྤྱོས། འདི་ངེད་ཅག་གི་བཀོད་པ་མིན། བྱང་ཕྱོགས་ནས་དགེ་སྦྱོང་རྒན་པོ་ཞིག་ཕེབས་ནས་དེས་བརྡུང་དུ་བཅུག་པ་རེད་ཅེས་སྨྲས། ཕྱི་རོལ་པས་མི་དེ་ནི་རང་ཚོད་མི་ཐིག་པའི་གླེན་པ་ཞིག་ཡིན་པར་འདུག ཁོ་བོས་མི་དེ་ཅི་འདྲ་ཞིག་ཡིན་པར་བལྟ་དགོས་ཟེར་རོ། ། དེ་ནས་ཕྱི་རོལ་པ་དེས་སློབ་དཔོན་པཱར་སི་བ་དགེ་སྦྱོང་རྒན་པོ་རྒས་འཁོགས་ཤིག་ཏུ་འདུག་པ་མཐོང་ནས་ཁོང་དགོད་དང་བཅས་དེས་སྨྲས་པ། བླ་རྒན་ཁྱོད་ཀྱིས་འདི་གའི་འགྲིག་ལམ་མི་ཤེས་སམ་ཟེར། སློབ་དཔོན་བཞང་གད་དང་བཅས་ཏེ། ཧ་ཧ་ཁོ་བོས་འགྲིག་ལམ་མ་ཤེས་ན་གྷནྜི་ཅི་ལ་རྡུང་གསུངས། ཕྱི་རོལ་པས་དེས་ན་ཁྱོད་ཀྱང་ཁོ་དང་རྩོད་པ་བྱེད་འདོད་དམ་ཟེར་བ་ལ་སློབ་དཔོན་གྱིས་ཁྱོད་ཀྱིས་རྩོད་ཟེར་ན་རྩོད་ཆོག རྩོད་པ་བྱེད་རྒྱུར་དཀའ་བ་ཅི་ཡོད། ངེད་ཅག་ནང་བ་སངས་རྒྱས་པ་རྣམས་ཞི་དུལ་བག་ཡོད་ཡིན། ཕྱི་རོལ་པ་ལ་ཕར་འགྲན་བཙལ་ནས་རྩོད་པའི་དཔེ་མེད། ཁྱོད་ཕྱི་རོལ་པ་རྣམས་བག་མེད་ཐལ་ཆེ་བ་འདུག ངེད་ཀྱི་ཆོས་ལུགས་ལ་གནོད་པ་བྱེད་པར་རྩོམ། ངེད་ཅག་སངས་རྒྱས་ཆོས་ལུགས་ནི་ཟབ་ཅིང་རྒྱ་ཆེ་བ་ཀླུང་བརྒྱ་འདུས་པའི་རྒྱ་མཚོ་ཆེན་པོ་ལྟ་བུ་ཞིག་ཡིན། དེང་ཁྱོད་ལ་ཁོ་བོས་ཐོས་རྒྱ་བསྐྱེད་ཆོག་གསུངས་པ་ལ། ཕྱི་རོལ་པས་ཁྱོད་ཁ་སྟངས་མ་མཐོ། ད་ནས་ཉི་མ་བདུན་སོང་བ་ན་ངེད་ཅག་བརྩད་ནས་སུ་རྒྱལ་བལྟ། རྒྱལ་པོ་དང་བློན་པོ་ཕྱི་ནང་གི་པརྗི་ཏ་དང་བྲམ་ཟེ་སོགས་དཔང་བོར་ཞུགས་ནས་རྩོད་ཤན་འབྱེད་དུ་འཇུག་ཟེར་ནས་སོང་ངོ་། ། དེ་ནས་ཉིན་བདུན་པར་ཐང་ཡངས་པོར་ཁྲི་མཐོན་པོ་བཤམས། གདུགས་རྒྱལ་མཚན་བསྒྲེངས། རྔ་ཤག་རོལ་ཆས་བརྡུངས། མི་ཚོགས་ཆེན་པོའི་དབུས་སུ་སློབ་དཔོན་ཚམ་ཚོམ་མེད་པར་ཁྲི་མཐོན་པོར་འཛེགས་ནས་བཞུགས། ཕྱི་རོལ་པ་ཡང་དེའི་རྩིབས་ཀྱི་ཁྲི་ལ་འཕོང་ནས་སློབ་དཔོན་གྱི་ཞལ་འཛུམ་ཞིང་སྐུ་ཉམས་ཤིན་ཏུ་ལྷོད་པོར་གནས་པར་མཐོང་ནས་སེམས་ལ་དགེ་སྦྱོང་རྒན་པོ་འདིས་ཁྲོམ་ཚོགས་ཆེན་པོ་འདི་ལྟ་བུའི་ནང་དུ་འཇིགས་ཉམས་དང་འཚབ་ཉམས་མེད་པར་ལྷོད་པོར་སྡོད་པ་ལ་བལྟས་ན་ཡོན་ཏན་ཅན་ཞིག་ཡིན་པར་འདུག་པས་དེ་རིང་འདི་ལ་རིག་པ་སྒྲིན་པོ་བྱེད་དགོས་སྙམ། དེ་ནས་ཐོག་མར་ཕྱི་རོལ་པས་དེ་རིང་ངེད་གཉིས་ཀྱི་རྩོད་པ་འདི་རྩོད་པ་སྤྱིར་བཏང་བ་ཞིག་མིན་པས་ཐོག་མར་ཆིངས་ཡིག་ཅིག་འཇོག་དགོས་ཟེར་བ་ལ། སློབ་དཔོན་གྱིས་ཁྱོད་ཀྱི་འདོད་པ་ལྟར་བྱེད་ཆོག་གསུངས། ཕྱི་རོལ་པས་དེས་ན་དེ་རིང་སུ་ཕམ་ན་དེའི་ལྕེ་གཅོད་ཟེར། སློབ་དཔོན་གྱིས་དེ་རིང་ཆོས་རྩོད་པ་ཡིན་པས་ལྕེ་གཅོད་དགོས་དོན་མེད། སུ་རྒྱལ་ན་དེ་ལ་ཕྱག་འཚལ་ནས་དེའི་ཆོས་འོག་ཏུ་འཇུག་རྒྱུ་བྱེད་གསུངས། ཕྱི་རོལ་པས་ཁྱོད་རྒན་པོ་ཞིག་གིས་ཁོ་བོར་ཕྱག་འཚལ་ནས་མགོ་སྒུར་རྒྱུར་ངོ་མི་ཚ་ན་དེ་ལྟར་བྱེད་ཆོག་ཟེར། དེ་ནས་སློབ་དཔོན་གྱིས་ཁོ་བོ་ལོ་ན་ཁྱོད་ལས་རྒན་ཞིང་ཡུལ་ཐག་རིང་ནས་འོངས་པ་དང་། དེ་རིང་ཡང་སྔོན་དུ་ཁྲི་ལ་བསྡད་པ་ཡིན། ཐོག་མར་ཁོ་བོས་ཁྱོད་ལ་དྲི་བ་བཏོན་ན་ཆོག་གམ་ཟེར་བ་ལ། ཕྱི་རོལ་པས་དེས་ན་ཁྱོད་ཀྱིས་དྲི་བ་ཐོངས་ཤིག་ཟེར་རོ། ། སློབ་དཔོན་གྱིས། སེམས་ཅན་ཐམས་ཅད་བདེ་བ་དང་། །འབངས་རྣམས་ཟས་གོས་མི་ཕོངས་ཤིང་། །ཡུལ་ལྗོངས་ཀུན་ཏུ་བདེ་དགས་རོལ། །རྒྱལ་པོའང་དགའ་བའི་ཐབས་ཅི་ཞིག །ཅེས་དྲིས་པ་ལ། ཕྱི་རོལ་པ་དེས་རྒྱལ་སྲིད་སྐྱོང་ལུགས་མི་ཤེས་པས། ལན་འདེབས་རྒྱུ་མ་རྙེད་པར་ཧད་དེ་བསྡད་པ་ལ། སློབ་དཔོན་གྱིས་ངེད་ཅག་སངས་རྒྱས་ཆོས་ལུགས་ནི་འཇིག་རྟེན་དང་འཇིག་རྟེན་ལས་འདས་པའི་གཞུང་ལུགས་ཉིས་ཆར་མཁས་དགོས་པ་ཡིན་ལ། རྒྱལ་ཁམས་བདེ་སྐྱིད་ཡོང་བ་རྒྱལ་པོ་ལ་རག་ལས་ཤིང་། རྒྱལ་པོས་འཁོར་འབངས་བྱམས་བརྩེས་སྐྱོང་བ་དང་། གང་དུ་དཔྱ་ཁྲལ་ཉུང་བ་དང་། འབངས་སྤྱིར་ཕན་བདེ་བསྒྲུབས་ན་ད་གཟོད་མི་རྣམས་བདེ་སྐྱིད་འཚོ་བར་རོལ་བ་དང་། རྒྱལ་ཁམས་བདེ་འཇགས་འོང་བ་ཡིན། འདི་ནི་སྤྱིར་བཏང་གི་ཤེས་བྱ་ཞིག་ཡིན་པས་དེར་ཡང་ལན་མི་ཐེབས་སམ་གསུངས་པས། ཁྲོམ་ཚོགས་ཆ་ལྡིར་གྱིས་བགད་ཅིང་། ཕྱི་རོལ་པའི་ངོ་མཚམས་སྤྲིན་གྱིས་གཡོགས་པ་བཞིན་དུ་གྱུར། དེ་ནས་ཡང་སློབ་དཔོན་གྱིས་འཇིག་རྟེན་ལས་འདས་པའི་དོན་ལས་བརྩམས་ཏེ་དྲི་བ་ཁ་ཤས་བཏོན་ཀྱད་དེའི་དྲི་བ་སྐོར་ཞིག་ཕྱི་རོལ་པ་རྣམས་ལ་རྣ་ཐོས་ཙམ་ཡང་མེད་པའི་ཆོས་ཟབ་མོ་ཡིན་པས་ཕྱི་རོལ་པ་ཧ་ལས་ཤིང་ལྕེ་ལ་མདུད་པ་བརྒྱབ་པ་ལྟར་གྱུར་ནས་ལྡབ་ལྡིབ་སྨྲ་བ་ལས་དོན་མཐུན་གྱི་ལན་གཅིག་ཀྱང་མ་ཐེབས་སོ། །